erhwenkuo/poetry-chinese-zhtw huggingface dataset:
滿庭芳
作者：袁去華（宋）

麥隴黃輕，桑疇綠暗，野橋新碧泱泱。怕春歸去，鶯語燕飛忙。風定閒花自落，穿幽徑、拾蕊尋香。曾來處，孤雲翠壁，依舊掛斜陽。客愁，知幾許，唯思徑醉，誰與持觴。料文君衣帶，為我偷長。苦憶新晴晝永，閒相伴、刺繡明窗。何時得，西風夜雨，枕簟共新涼。
滿庭芳
作者：袁去華（宋）

馬上催歸，枕邊喚起，謝他閒管閒愁。正難行處，雲木叫鉤輈。似笑天涯倦客，區區地、著甚來由。真憐我，提壺勸飲，一醉散千憂。人生，誰滿百，閒中最樂，飽外何求。算苦無官況，莫要來休。住個溪山好處，隨緣老、蠟屐漁舟。雖難比，東山綠野，得似個優遊。
滿江紅
作者：袁去華（宋）

香霧空濛，簷牙外、流螢自照。夜向久、明河東畔，電飛雲繞。錯落疏星垂屋角，須臾萬弩鳴林杪。漸翠竹、蒼梧嫩涼生，驚秋早。人語靜，籤聲杳。珍簟冷，紗廚小。想雲窗依舊，夢尋難到。雁足空來書斷絕，眉頭頓著愁多少。縱細寫、琴心有誰知，朱弦悄。
滿江紅
作者：袁去華（宋）

畫棟珠簾，臨無地、滄波萬頃。雲盡斂、西山橫翠，半江沈影。斜日明邊回白鳥，晚煙深處迷漁艇。聽棹歌、遊女採蓮歸，聲相應。愁似織，人誰省。情縱在，歡難更。滿身香猶是，舊時筍令。宦海歸來塵撲帽，酒徒散盡霜侵鬢。最愁處、獨立詠蒼茫，西風勁。
滿江紅
作者：袁去華（宋）

社雨初晴，煙光暖、吳山滴翠。望絳闕、祥雲虧蔽，粉垣千雉。萬柳低垂春似酒，微風不動天如醉。遍萬井、嬉嬉畫圖中，歡聲裡。嗟倦客，道傍李。看人事，槐根蟻。立蒼茫俯仰，漫悲身世。靖節依然求縣令，元龍老去空豪氣。便乘興、一葉泛滄浪，吾歸矣。
蘭陵王
作者：袁去華（宋）

曉陰薄。隔屋呼晴噪鵲。長煙嫋、輕素望中，林表初陽照城郭。秋容自寂寞。清淺溪痕旋落。橋虹外，明嶂萬重，雲木千章映樓閣。天涯信飄泊。漫水繞郴山，尺素難託。文園多病寬衣索。最長笛聲斷，畫闌憑暖，黃昏前後況味惡。甚良宵閒卻。遼邈。誤行樂。料恨寄徽弦，心倦梳掠。西風滿院垂簾幕。對千里明月，五更悲角。歸期秋盡，尚未定，怎睡著。
蘭陵王
作者：袁去華（宋）

小橋直。林表遙岑寸碧。斜陽外、霞絢晚空，一目千里總佳色。初寒遍澤國。投老依然是客。功名事，雲散鳥飛，匣裡青萍漫三尺。重來愴陳跡。又水褪沙痕，風滿帆席。鱸肥蓴美曾同食。聽虛閣松韻，古牆竹影，參差猶記過此驛。傍溪南山北。悲惻。暗愁積。擁繡被焚香，誰伴孤寂。追尋恩怨無窮極。正難續幽夢，厭聞鄰笛。那堪簷外，更夜雨，斷又滴。
六州歌頭
作者：袁去華（宋）

柴桑高隱，邱壑歲寒姿。北窗下，羲黃上，古人期。俗人疑。束帶真難事，賦歸去，吾廬好，斜川路，攜筇杖，看雲飛。六翮冥冥高舉，青霄外、矰繳何施。且流行坎止，人世任相違。採菊東籬。正悠然、見南山處，無窮景，與心會，有誰知。琴中趣，杯中物，醉中詩。可忘機。一笑騎鯨去，向千載，賞音稀。嗟倦翼，瞻遺像，是吾師。門外空餘衰柳，搖疏翠、斜日輝輝。遣行人到此，感嘆不勝悲。物是人非。
瑞鶴仙
作者：袁去華（宋）

郊原初過雨。見敗葉零亂，風定猶舞。斜陽掛深樹。映濃愁淺黛，遙山眉嫵。來時舊路。尚巖花、嬌黃半吐。到而今，唯有溪邊流水，見人如故。無語。郵亭深靜，下馬還尋，舊曾題處。無聊倦旅。傷離恨，最愁苦。縱收香藏鏡，他年重到，人面桃花在否。念沈沈、小閣幽窗，有時夢去。
荔枝香近・荔枝香
作者：袁去華（宋）

曉來丹楓過雨，淨如掃。霜空橫雁，寒日翻鴉，驚嗟歲月如流，更被酒迷花惱。轉眼吳霜，點鬢催老。細思歡遊舊事，還自笑。斷雨殘雲，都總似、夢初覺。錦鱗書斷，寶篋香銷向誰表。盡情說似啼鳥。
卓牌子近
作者：袁去華（宋）

曲沼朱闌，繚牆翠竹晴晝。金萬縷、搖搖風柳。還是燕子歸時，花信來後。看淡淨洗妝態，梅樣瘦。春初透。盡日明窗相守。閒共我焚香，伴伊刺繡。睡眼剩剩，今朝早是病酒。那堪更、困人時候。
劍器近
作者：袁去華（宋）

夜來雨。賴倩得、東風吹住。海棠正妖饒處。且留取。悄庭戶。試細聽、鶯啼燕語。分明共人愁緒。怕春去。佳樹。翠陰初轉午。重簾未卷，乍睡起、寂寞看風絮。偷彈清淚寄煙波，見江頭故人，為言憔悴如許。彩箋無數。去卻寒暄，到了渾無定據。斷腸落日千山暮。
木蘭花慢
作者：袁去華（宋）

□中原望眼，正漢水、接天流。漸霽雨虹消，清風面旋，借我涼秋。草廬舊三顧處，但孤雲、翠壁晚悠悠。唯有蘭皋解佩，至今猶話離愁。遲留。嘆息此生浮。去去老滄洲。念歲月侵尋，閒中最樂，飽外何求。功名付他分定，也誰能、伴得赤松遊。尊酒相逢，更莫問儂，依舊狂不。
八聲甘州
作者：袁去華（宋）

正陰陰、夏木聽黃鸝，百囀語惺鬆。乍鉤窗意適，臨池倒影，竹樹青蔥。翠蓋紅妝窈窕，香引一簾風。向晚追涼處，月掛梧桐。何處樓頭吹笛，漸玉繩低側，河漢橫空。想調冰雪藕，清夜與誰同。貯離愁、難憑夢寄，縱遣書、何日有徵鴻。房櫳靜，伴人孤寂，唯有鳴蛩。
宴清都
作者：袁去華（宋）

暮雨消煩暑。房櫳□、頓覺秋意如許。天高雲杳，山橫紺碧，桂華初吐。空庭靜掩桐陰，更苒苒、流螢暗度。記那時、朱戶迎風，西廂待月私語。佳期易失難重，餘香破鏡，雖在何據。如今要見，除非是夢，幾時曾做。人言雁足傳書，待盡寫、相思寄與。又怎生、說得愁腸，千絲萬縷。
傾杯近
作者：袁去華（宋）

邃館金鋪半掩，簾幕參差影。睡起槐陰轉午，鳥啼人寂靜。殘妝褪粉，松髻敧雲慵不整。盡無言，手挼裙帶繞花徑。酒醒時，夢迴處，舊事何堪省。共載尋春，並坐調箏何時更。心情盡日，一似楊花飛無定。未黃昏，又先愁夜永。
長相思
作者：袁去華（宋）

葉舞殷紅，水搖瘦碧，隱約天際帆歸。寒鴉影裡，斷雁聲中，依然殘照輝輝。立馬看梅。試尋香嚼蕊，醉折繁枝。山翠掃修眉。記人人、蹙黛愁時。嘆客裡、光陰易失，霜侵短鬢，塵染征衣。陽臺雲歸後，到如今、重見無期。流怨清商，空細寫、琴心向誰。更難將、愁隨夢去，相思惟有天知。
風流子
作者：袁去華（宋）

吳山新搖落，湖光淨、鷗鷺點漣漪。望一簇畫樓，記沽酒處，幾多鳴櫓，爭趁潮歸。瑞煙外，繚牆迷遠近，飛觀聳參差。殘日襯霞，散成錦綺，怒濤推月，輾上玻璃。西風吹殘酒，重門閉，深院露下星稀。腸斷憑肩私語，織錦新詩。想翠幄香消，都成閒夢，素絃聲苦，渾是相思。還恁強自開解，重數歸期。
側犯
作者：袁去華（宋）

篆銷餘馥，燭堆殘蠟房櫳曉。寒峭。看杏臉羞紅、尚嬌小。遊蜂靜院落，綠水搖池沼。閒繞。翠樹底、搘頤聽啼鳥。愁風怕雨，彈指春光了。音信杳。最堪恨、歸雁過多少。困倚孤眠，晝長人悄。睡起依然，半窗殘照。
賀新郎
作者：袁去華（宋）

曉色明窗綺。耿殘燈、寒生翠幕，鳥啼人起。一夜西園新雨過，細草閒花似洗。漾瀾影、柳塘春水。閒晝雙飛歸來燕，正東風、漫漫吹桃李。還是個，悶天氣。迴廊小院簾垂地。想連天、芳草萋迷，短長亭外。愁到春來依然在，舊事渾如夢裡。又生怕、人驚憔悴。樓上誰家吹長笛，向曲中、說盡相思意。三弄處，寸心碎。
紅林擒近
作者：袁去華（宋）

森木蟬初噪，淡煙梅半黃。睡起傍簷隙，牆梢掛斜陽。魚躍浮萍破處，碎影顛倒垂楊。晚庭誰與追涼。清風散荷香。望極霞散綺，坐待月侵廊。調冰薦飲，全勝河朔飛觴。漸參橫斗轉，懷人未寢，別來偏覺今夜長。
垂絲釣
作者：袁去華（宋）

江楓秋老。曉來紅葉如掃。暮雨生寒，正北風低草。賓鴻早。亂半川殘照。傷懷抱。記西園飲處，微雲弄月，梅花人面爭好。路長信杳。度日房櫳悄。還是黃昏到。歸夢少。縱夢歸易覺。
安公子
作者：袁去華（宋）

弱柳絲千縷。嫩黃勻遍鴉啼處。寒入羅衣春尚淺，過一番風雨。問燕子來時，綠水橋邊路。曾畫樓、見個人人否。料靜掩雲窗，塵滿哀弦危柱。庾信愁如許。為誰都著眉端聚。獨立東風彈淚眼，寄煙波東去。念永晝春閒，人倦如何度。閒傍枕、百囀黃鸝語。喚覺來厭厭，殘照依然花塢。
驀山溪
作者：袁去華（宋）

蕊珠宮闕，西帝陳嬪御。語笑夢中香，嘆羅浮、幾番春暮。江南歲晚，垂地凍雲黃，修竹外，一枝斜，流水橋邊路。小桃半吐。羞得無藏處。不怕雪霜欺，最難禁、豪風橫雨。當年詩興，猶自記揚州，今老矣，客天涯，還認何郎否。
一叢花
作者：袁去華（宋）

東風吹恨著眉心。金約瘦難任。西窗翦燭渾如夢，最愁處、南陌分襟。香歇繡囊，塵生羅幌，憔悴到如今。小花幽院夜沈沈。涼月轉槐陰。拂牆樹動開朱戶，又贏得、愁與更深。青翼不來，徵鴻難倩，流怨入瑤琴。
雨中花・夜行船
作者：袁去華（宋）

江上西風晚。野水兼天遠。雲衣拖翠縷，易零亂。見柳葉滿梢，秀色驚秋變。百歲今強半。兩鬢青青，盡著吳霜偷換。向老來、功名心事懶。客裡愁難遣。乍飄泊、有誰管。對照壁孤燈，相與秋蟲嘆。人間事，經了萬千，這寂寞、幾時曾見。
謁金門
作者：袁去華（宋）

春索寞。樓上晚來風惡。午醉初醒羅袖薄。護寒添翠幕。愁裡花時過卻。閒處淚珠偷落。憔悴只羞人問著。鏡中還自覺。
謁金門
作者：袁去華（宋）

深院閉。漫漫東風桃李。芳草萋迷煙雨細。秦樓何處是。還是傷春意味。閒卻踏青天氣。折得海棠雙蒂子。無言心自喜。
謁金門
作者：袁去華（宋）

春寂寂。盡日蜂尋窗隙。隔葉黃鸝聲歷歷。滿庭芳草碧。相對燻爐象尺。新睡覺來無力。幾日郎邊無資訊。閒拈雙六擲。
謁金門
作者：袁去華（宋）

歸鳥急。照水斜陽紅溼。篷底夜涼風露入。藕花香習習。點滴城頭漏澀。悽斷草間蟲泣。新恨舊愁眉上集。月斜還佇立。
謁金門
作者：袁去華（宋）

煙水闊。夜久風生蘋末。東舫西船人語絕。四更山吐月。客裡光陰電抹。不記離家時節。樓上單于聽未徹。又催徵棹發。
謁金門
作者：袁去華（宋）

雲障日。簷外雪銷殘滴。畫閣紅爐窗戶窄。博山煙穗直。酒入橫波灩溢。羞得梅無顏色。鄉有溫柔元未識。更從何處覓。
謁金門
作者：袁去華（宋）

清漢曲。天際落霞孤鶩。幽草牆陰秋更綠。倚簷三兩竹。繡被焚香獨宿。夢繞綠窗華屋。何日明眸光射目。夜闌更秉燭。
金蕉葉
作者：袁去華（宋）

濤翻浪溢。調停得、似餳似蜜。試一飲、風生兩腋。更煩襟頓失。霧縠衫兒袖窄。出纖纖、自傳坐客。覷得他、烘地面赤。怎得來痛惜。
金蕉葉
作者：袁去華（宋）

行思坐憶。知他是、怎生過日。煩惱無、千萬億。誚將做飯吃。舊日輕憐痛惜。卻如今、怨深恨極。不覺長吁嘆息。便直恁下得。
金蕉葉
作者：袁去華（宋）

江楓半赤。雨初晴、雁空紺碧。愛籬落、黃花秀色。帶零露旋摘。向晚西風淡日。發蕭蕭、任從帽側。更莫把茱萸嘆息。且更持大白。
金蕉葉
作者：袁去華（宋）

沈煙篆曲。可庭軒、翠梧蔭綠。掛晚景、寒林數幅。對冰盤瑩玉。印枕嬌紅透肉。眼偷垂、睡猶未足。試纖手、清泉戲掬。看風動檻竹。
清平樂
作者：袁去華（宋）

嫩涼新霽。明月光如洗。長笛一聲煙際起。人在危樓獨倚。夜深風露娟娟。抱琴誰和流泉。只有乘鸞仙子，見人愁絕無眠。
清平樂
作者：袁去華（宋）

春愁錯莫。風定花猶落。鬥草踏青閒過卻。乳燕鳴鳩自樂。行人江北江南。滿庭萱草毿毿。且恁亡憂可矣，只他怎解宜男。
清平樂
作者：袁去華（宋）

移商換羽。花底流鶯語。唱徹秦娥君且住。腸斷能消幾許。勸觥斜注微波。真情著在誰那。只怕如今歸去，酒醒無奈愁何。
清平樂
作者：袁去華（宋）

長條依舊。不似章臺柳。見客入來和笑走。膩臉羞紅欲透。桃花流水茫茫。歸來愁殺劉郎。盡做風情減盡，也應未怕顛狂。
清平樂
作者：袁去華（宋）

春衫袖窄。燭底橫波溢。困倚屏風無氣力。故故停歌駐拍。夜深滿勸金盃。曲中偷送情來。歸去十分準擬，今宵夢裡陽臺。
清平樂
作者：袁去華（宋）

爭妍佔早。只有梅同調。紫暈丁香青蓋小。比似橫枝更好。日烘錦被薰香。老夫惱得顛狂。把酒花前一笑，醉鄉別有風光。
柳梢青
作者：袁去華（宋）

草底蟲吟。煙橫水際，月澹松陰。荷近香濃，竹深涼早，銷盡煩襟。發稀渾不勝簪，更客裡、吳霜暗侵。富貴功名，本來無意，何況如今。
柳梢青
作者：袁去華（宋）

白鷺洲前，烏衣巷口，江上城郭。萬古豪華，六朝興廢，潮生潮落。信流一葉飄泊。嘆問米、東遊計錯。老眼昏花，吳山何處，孤雲天角。
柳梢青
作者：袁去華（宋）

天接滄浪。晴虹垂飲，千步修梁。萬頃玻璃，洞庭之外，純浸斜陽。西風勸我持觴。況高棟、層軒自涼。飲罷不知，此身歸處，獨詠蒼茫。
柳梢青
作者：袁去華（宋）

一水縈迴。參天古木，夾岸蒼崖。三十三年，客星堂上，幾度曾來。眼看變化雲雷。分白首、煙波放懷。細細平章，釣臺畢竟，高似雲臺。
菩薩蠻
作者：袁去華（宋）

流蘇寶帳沈煙馥。寒林小景銀屏曲。睡起鬢雲松。日高花影重。沈吟思昨夢。閒抱琵琶弄。破撥錯成聲。春愁著莫人。
菩薩蠻
作者：袁去華（宋）

重湖草木威名熟。兒童猶唱平郴曲。宴寢靜愔愔。恩波湘水深。舉頭天尺五。穩步煙霄去。三柱黑頭公。朔庭談笑空。
菩薩蠻
作者：袁去華（宋）

木犀開遍芙蓉老。東籬獨佔秋光好。還記笑春風。新妝相映紅。莫嫌彭澤令。不似劉郎韻。把酒賦新詩。花前知是誰。
菩薩蠻
作者：袁去華（宋）

西風送雨鳴庭樹。嫩寒先到孤眠處。愁極夢頻驚。馬嘶天漸明。千林楓葉赤。寒事催刀尺。樹杪又斜陽。迢迢歸路長。
思佳客
作者：袁去華（宋）

把酒聽歌始此回。流鶯花底語徘徊。神仙也許人間見，腔調新翻輦下來。銀燭灺，玉山頹。誰言弱水隔蓬萊。絕勝想像高唐賦，浪作行雲行雨猜。
思佳客
作者：袁去華（宋）

飛燕雙雙掌上身。花光紛豔晚妝新。纖腰妙舞縈迴雪，皓齒清歌遏住雲。歡卜夜，座添春。近前生怕主人嗔。主人見慣渾閒事，惱殺醒狂一個人。
思佳客
作者：袁去華（宋）

寶閣珠宮夜未央。嫌遲怕晚不成妝。乞求烏鵲填河漢，已早玉繩低建章。籠月燭，閉雲房。經年離恨不勝長。思量也勝妲娥在，夜夜孤眠不識雙。
浣溪沙
作者：袁去華（宋）

庭下叢萱翠欲流。梁間雙燕語相酬。日長簾底篆煙留。金勒去遙芳草歇，玉簫吹罷紫蘭秋。一年春事只供愁。
浣溪沙
作者：袁去華（宋）

玉骨冰肌比似誰。淡妝淺笑總相宜。一枝清絕照漣漪。客意無聊花亦老，風煙錯莫雨垂垂。溪邊立馬斷腸時。
浣溪沙
作者：袁去華（宋）

一夕高唐夢裡狂。雲情雨意兩茫茫。袖間依約去年香。乳燕鳴鳩閒院落，垂楊芳草小池塘。牆梢冉冉又斜陽。
山花子
作者：袁去華（宋）

霧閣雲窗別有天。豐肌秀骨淨娟娟。獨立含情羞不語，總妖妍。持酒聽歌心已醉，可憐白髮更蒼顏。紅燭紗籠休點著，月中還。
蝶戀花
作者：袁去華（宋）

細雨斜風催日暮。一夢華胥，記得驚人句。霧閣雲窗歌舞處。翠峰青嶂無重數。解佩江頭元有路。流水茫茫，盡日無人渡。一點相思愁萬縷。幾時卻跨青鸞去。
蝶戀花
作者：袁去華（宋）

十二峰前朝復暮。空憶蘭臺，公子高唐句。斷雨殘雲無覓處。古來離合歸冥數。咫尺明河無限路。牛女佳期，猶解年年渡。細寫羅箋情縷縷。雁飛不到誰將去。
惜分飛
作者：袁去華（宋）

平日悲秋今已老。細看秋光自好。風緊寒生早。漫將短髮還吹帽。寂寞東籬人不到。只有淵明醉倒。一笑留殘照。世間萬事蠅頭小。
惜分飛
作者：袁去華（宋）

雨過殘陽明遠樹。樹底鳴蟬無數。臨水人家住。靠西便入江南路。曲徑通幽深幾許。翠竹短窗無暑。小立憑肩語。箇中曾是孤眠處。
鵲橋仙
作者：袁去華（宋）

明眸皓齒，豐肌秀骨，渾是揉花碎玉。十分心事有誰知，暗惱得、愁紅怨綠。殘雲斷雨，不期而會，也要天來大福。若還虛度可憐宵，便做下、來生不足。
鵲橋仙
作者：袁去華（宋）

牛郎織女，因緣不斷，結下生生世世。人言恩愛久長難，又不道、如今幾歲。眼穿腸斷，一年今夜，且做不期而會。三杯酒罷閉雲房，管上得、床兒同睡。
訴衷情
作者：袁去華（宋）

荷花風細竹娟娟。新浴晚涼天。鉤簾坐期素月，相對理朱弦。歌扇底，舞裙邊。舊因緣。忔憎模樣，別沒包彈，只欠心堅。
訴衷情
作者：袁去華（宋）

曉來猶自雨冥冥。投晚卻能晴。姮娥為誰著意，洗得十分明。人自老，兔長生。酒徐傾。杯行到手，休更推辭，轉眼參橫。
相思引
作者：袁去華（宋）

皓齒清歌絕代音。眼波斜處寄情深。東風吹散，雲雨杳難尋。試手羅箋花樣在，唾窗茸線暗塵侵。向來多事，觸緒碎人心。
相思引
作者：袁去華（宋）

曉監燕脂拂紫綿。未忺梳掠髻雲偏。日高人靜，瀋水嫋殘煙。春老菖蒲花未著，路長魚雁信難傳。無端風絮，飛到繡床邊。
點絳唇
作者：袁去華（宋）

樓檻凌風，四邊渾是青山繞。水空相照。天末歸帆小。家在江南，三徑都荒了。何時到。暗塵撲帽。應被淵明笑。
點絳唇
作者：袁去華（宋）

徙倚虛簷，柳陰疏處看飛鳥。水平池沼。雲影閒相照。點翰舒箋，字密蠅頭小。還揉了。路長山杳。寄得愁多少。
減字木蘭花
作者：袁去華（宋）

微紅嫩白。照水橫枝初摘索。一夢揚州。客裡相逢無限愁。黃昏院落。細細清香無處著。覓句持觴。鬢點吳霜不礙狂。
減字木蘭花
作者：袁去華（宋）

燈前初見。冰玉玲瓏驚眼眩。豔溢香繁。絕勝溪邊月下看。鉛華盡洗。只有檀唇紅不退。傾坐精神。全似當時一個人。
歸字謠
作者：袁去華（宋）

歸。目斷吾廬小翠微。斜陽外，白鳥傍山飛。
歸字謠
作者：袁去華（宋）

歸。隨分家山有蕨薇。陶元亮，千載是吾師。
玉團兒
作者：袁去華（宋）

吳江渺渺疑天接。獨著我、扁舟一葉。步襪凌波，芙蓉仙子，綠蓋紅頰。登臨正要詩彈壓。嘆老去、都忘句法。劇飲狂歌，清風明月，相應相答。
青山遠
作者：袁去華（宋）

花竹亭軒。曲徑通幽小洞天。翠幃苒苒隔輕煙。鎖嬋娟。畫圖初試春風面，消得東君著意憐。到伊歌扇舞裙邊。要前緣。
玉樓春
作者：袁去華（宋）

垂鬟初學窺門戶。妙舞妍歌俱獨步。引成密約笑言間，認得真情離別處。潘郎兩鬢今如許。縱得相逢知認否。多時無雁寄書來，今夜倩風吹夢去。
踏莎行
作者：袁去華（宋）

醉拈黃花，笑持白羽。秋江綠漲迷平楚。燕鴻曾寄去年書，漢皋不記來時路。天際歸舟，雲中煙樹。蘭成憔悴愁難賦。香囊鈿合忍重看，風裳水佩尋無處。
南柯子・南歌子
作者：袁去華（宋）

秋晚霜初肅，江寒霧未收。西風吹老白蘋洲。長笛一聲、誰在水邊樓。帶綠棖新破，真醇酒旋篘。簪花莫怪老人羞。直是黃花、羞上老人頭。
虞美人
作者：袁去華（宋）

娟娟缺月梧桐影。雲度銀潢靜。夜深簷隙下微涼。醒盡酒魂何處、藕花香。鵲橋初會明星上。執手還惆悵。莫嗟相見動經年。猶勝人間一別、便終天。
憶秦娥
作者：袁去華（宋）

月照席。不知天上今何夕。今何夕。鵲橋初就，玉繩低側。暫時不見猶尋覓。那堪更作經年隔。經年隔。許多良夜，怎生閒得。
長相思
作者：袁去華（宋）

荷花香。竹風涼。萬動聲沈更點長。熒熒月半床。好思量。惡悽惶。獨立西廂花拂牆。如今空斷腸。
東坡引
作者：袁去華（宋）

隴頭梅半吐。江南歲將暮。閒窗盡日將愁度。黃昏愁更苦。歸期望斷，雙魚尺素。念嘶騎、今到何處。殘燈背壁三更鼓。斜風吹細雨。
如夢令
作者：朱雍（宋）

池上數枝開遍。臨水幽香清淺。樓上欲黃昏，吹徹一聲晴管。零亂。零亂。衣上殘英都滿。
生查子
作者：朱雍（宋）

簾櫳月上時，寂寞東風裡。又是立黃昏，梅影臨窗綺。玉梅清夜寒，夢斷還無寐。曉角一聲殘，吹徹人千里。
點絳唇
作者：朱雍（宋）

輕豔盈盈，相逢曾向寒溪路。惜飄零處。無計禁春雨。素影參差，人在瓊城步。危闌暮。年光催度。特地香風住。
浣溪沙
作者：朱雍（宋）

殘日憑闌目斷霞。寒林人靜每歸鴉。小梅春早壓群花。一檻風聲清玉管，數枝月影到窗紗。隔簾時度暗香些。
謁金門
作者：朱雍（宋）

春太早。十二玉樓初曉。半額試妝深院悄。相逢何草草。臨水幽香縹緲。彷佛淡妝窺照。恰值日邊人未到。紛紛縈古道。
好事近
作者：朱雍（宋）

春事為誰來，枝上半留殘雪。恰近小園香徑，對霜林寒月。危闌悽斷笛聲長，吹到偏嗚咽。最好短亭歸路，有行人先折。
清平樂
作者：朱雍（宋）

雪開瑤徑。素蕊迎春影。樓上玉聲三弄定。無奈幽香翻陣。凌晨不事鉛華。化工卻付春花。流水殘陽江上，清隨月色低斜。
憶秦娥
作者：朱雍（宋）

風蕭蕭。驛亭春信期春潮。期春潮。黃昏浮動，誰在江皋。碧雲冉冉橫溪橋。瓊車未至餘香飄。餘香飄。一簾疏影，月在花梢。
亭前柳
作者：朱雍（宋）

拜月南樓上，面嬋娟、恰對新妝。誰憑闌干處，笛聲長。追往事，遍淒涼。看素質、臨風消瘦盡，粉痕輕、依舊真香。瀟灑春塵境，過橫塘。度清影，在迴廊。
亭前柳
作者：朱雍（宋）

佇立東風裡，放纖手、淨試梅妝。眉暈輕輕畫，遠山長。添新恨，更淒涼。嘗憶得、驛亭人別後，尋春去、盡是幽香。歸路臨清淺，在寒塘。同水月，照虛廊。
亭前柳
作者：朱雍（宋）

養就玄霜圃，問東君、曾放瑤英。回首藍橋路，遍瓊城。橫斜影，照人明。飄香信、玉溪仙佩晚，同新月、步入西清。冰質枝頭嫋，更輕盈。分春色，贈雙成。
十二時慢
作者：朱雍（宋）

粉痕輕、謝池泛玉，波暖琉璃初暖。睹靚芳、塵冥春浦，水曲漪生遙岸。麝氣柔、雲容影淡，正日邊寒淺。閒院寂，幽管聲中，萬感並生，心事曾陪瓊宴。春暗南枝依舊，但得當時繾綣。晝永亂英，繽紛解佩，映人輕盈面。香暗酒醒處，年年共副良願。
塞孤
作者：朱雍（宋）

雪江明，練靜波聲歇。玉浦梅英初發。隱隱瑤林堪乍別。瓊路冷，雲階滑。寒枝晚、已黃昏，鋪碎影、留新月。向亭皋、一任風冽。歌起郢曲時，目斷秦城闕。遠道冰車清徹。追念酥妝凝望切。淡佇迎佳節。應暗想、日邊人，聊寄與、同歡悅。勸清尊、忍負盟設。
八聲甘州
作者：朱雍（宋）

聽琤琤漏永，洗銀林、梅英半寒收。正蟾輝舒粉，雲容縷色，切近妝樓。人在東風佇立，悄悄獨凝眸。多少橫斜影，縈繞江流。只有清香暗度，墮髻簪珥玉，曾賦清遊。認瑤車冰轍，佳致肯延留。指蓬山、青砂初轉，望滄溟、羽佩一同舟。仙娥許，酒澠與我，消盡春愁。
迷神引
作者：朱雍（宋）

白玉樓高雲光繞。望極新蟾同照。前村暮雪，霽梅林道。澗風平，波聲渺。喜登眺。疏影寒枝顫，太春早。臨水凝清淺，靚妝巧。瘦體傷離，向此縈懷抱。覺璧華輕，冰痕小。倦聽塞管，轉嗚咽，令人老。素光回，長亭靜，無塵到。煙鎖橫塘暖，香徑悄。飛英難拘束，任春曉。
瑤臺第一層
作者：朱雍（宋）

西母池邊宴罷，贈南真、步玉霄。緒風和扇，冰華髮秀，雪質孤高。漢陂澄練影，問是誰、獨立江皋。便凝望，認壺中圭璧，天上瓊瑤。清標。曾陪勝賞，坐忘愁解使塵銷。況雙成、與乳丹點染，都付香梢。壽妝酥冷，郢韻佩舉，麝捲雲綃。樂逍遙。□鳳凰臺畔，憶取吹簫。
西平樂
作者：朱雍（宋）

夜色娟娟皎月，梅玉供春緒。不使鉛華點綴，超出精神淡佇。休妒殘英如雨。清香眷戀，只恐隨風滿路。散無數。江亭暮。鳴佩語。正值忽忽乍別，天遠瑤池縞轂，好趁飛瓊去。忍孤負、瑤臺伴侶。瓊肌瘦盡，庾嶺零落，空悵望、動情處。畫角哀時暗度。參橫向曉，吹入深沈院宇。
梅花引
作者：朱雍（宋）

梅亭別。梅亭別。梅亭回首都如雪。粉融融。月濛濛。月上小車，歸去小樓空。當時曾傅新妝薄。而今一任花零落。朝隨風。朝隨風。竹外孤根，猶與幽徑通。長相憶。無訊息。庾嶺沈沈雲暗碧。玉痕驚。對離情。無奈水遙天闊、隔瓊城。年來素袂香不滅。此心無限憑誰說。夜綿綿。路漫漫。愁聽枕前，吹徹笛聲寒。
笛家弄・笛家
作者：朱雍（宋）

瓖質仙姿，縞袂清格，天然疏秀。靜軒煙鎖黃昏後。影瘦零亂，豔冷瓏璁，雪肌瑩暖，冰枝縈繡。更賦風流，幾番攀贈，細拈香盈手。與東君、敘暌遠，脈脈兩情有舊。立久。閬苑凝夕，瑤窗淡月，百琲尋芳，醉玉談群，千鍾酹酒。向此，是處難忘瘦花，送遠何勞垂柳。忍聽高樓，笛聲悽斷，樂事人非偶。空餘恨，惹幽香不滅，尚沾春袖。
玉女搖仙佩
作者：朱雍（宋）

灰飛嶰谷，佩解江干，庾嶺寒輕梅瘦。水面吞蟾，山光暗鬥。物色盈枝依舊。憑暖危闌久。有清香旖旎，卻沾襟袖。賦情□、窺人豔冷，更是殷勤，忍重回首。誰知道，春歸院落，繽紛雪飛鴛甃。須謝化機愛惜，碎璧鋪酥，肯把飛英僝僽。念念瑤珂，乘飆煙浦，送別猶攜纖手。馥郁盈芳酒。臨妝罷、一點眉峰傷皺。又只恐、□收夢斷，管悽風怨，曉催銀漏。殘金獸。參橫月墮歸時候。
鷓鴣天
作者：晁公武（宋）

笑擘黃柑酒半醒。玉壺金斗夜生冰。開窗盡見千山雪，雪未消時月正明。蘭燼短，麝煤輕。畫樓鐘鼓已三更。倚欄誰唱清真曲，人與梅花一樣清。
少年遊
作者：林仰（宋）

霽霞散曉月猶明。疏木掛殘星。山徑人稀，翠蘿深處，啼鳥兩三聲。霜華重迫駝裘冷，心共馬蹄輕。十里青山，一溪流水，都做許多情。
虞美人
作者：邵伯雍（宋）

玉壺滿插梅梢瘦。簾幕輕寒透。從今春恨滿天涯。月下幾枝疏影、透窗紗。錦城咫尺如千里。乍別難成寐。孤眠半晌斷人腸。夜靜分明全似、那人香。
念奴嬌
作者：黃中輔（宋）

炎精中否，嘆人材委靡，都無英物。胡馬長驅三犯闕，誰作長城堅壁。萬國奔騰，兩宮幽陷，此恨何時雪。草廬三顧，豈無高臥賢傑。天意眷我中興，吾皇神武，踵曾孫周發。河海封疆俱效順，狂虜何勞灰滅。翠羽南巡，叩閽無路，徒有衝冠發。孤忠耿耿，劍鋩冷浸秋月。
滿庭芳
作者：黃中輔（宋）

快磨三尺劍，欲斬佞臣頭。
瑞鶴仙
作者：鄭聞（宋）

醉歸來，不悟人間天上，雲雨難尋舊跡。但餘香、暗著羅衾，怎生忘得。
鵲橋仙
作者：劉望之（宋）

只應將巧畀人間，定卻向、人間乞取。
如夢令
作者：劉望之（宋）

休絮。休絮。我自明朝歸去。
好事近
作者：程大昌（宋）

歲歲做生朝，只是兒孫捧酒。今歲絲綸茶藥，有使人雙授。聖君作事與天通，道有便真有。老去不能宣力，只民編分壽。
好事近
作者：程大昌（宋）

我裡比僑居，不欠山青水綠。只恨風衝雁序，使分飛隈澳。只今一葦視苕溪，見天倫雍睦。此去春濃絮起，應翻成新曲。
好事近
作者：程大昌（宋）

自涉希壽來，疑道無多歲月。昨夜風吹好夢，報前途康吉。石橋堅壯跨黃河，不用資舟楫。管取身心安泰，閱椿齡千百。
減字木蘭花
作者：程大昌（宋）

桑弧標吉。做了生朝逾七十。子又生孫。階砌芝蘭欲滿門。今年定好。春臘之交誕嬰少。玉燭氣中。壽富康寧四序同。
念奴嬌
作者：程大昌（宋）

海角懷人，長誤喜、籟籟敲簾風竹。命駕翩然，誰通道、不怕溪山回曲。榻拂凝塵，香籠清宴，塵柄從揮玉。好音聞耳，慰心何啻跫足。猶記一桂專秋，創開殊選，倒峽餘詞力。往事茫茫十換歲，卻共天涯醽醁。已分成翁，翹觀賜帶，上擁通仙錄。休貪泉石，賢臺聞用金築。
南歌子
作者：程大昌（宋）

每月冰輪轉，常疑桂影搖。封姨特地借今宵。萬水一規光景、湛寒瑤。圓處應無恨，君胡不自聊。誰家隱隱度晴簫。莫是素娥仙玉、會叢霄。
南歌子
作者：程大昌（宋）

才出滄溟底，旋明紫岫腰。玉光漫漫湧層潮。上有乘流海賈、臥吹簫。更上雲臺望，翻牽旅思遙。我生何許著簞瓢。卻向天涯起舞、影蕭蕭。
南歌子
作者：程大昌（宋）

韻致撩詩客，風流出酒家。長繩為駐日車斜。且向春香玉色、佔生涯。細按歌珠串，從敧寶髻鴉。花應笑我鬢雙華。偏向西階吹馥、侑流霞。
點絳唇
作者：程大昌（宋）

春草池塘，茸茸短碧通芳信。更饒華潤。不解膏霜鬢。池上詩翁，別帶超遙韻。陽和進。香苞翠暈。物物皆沾分。
萬年歡
作者：程大昌（宋）

老鈍迂疏，盡世間樂事，不忺不覷。痴向韋編，根究卦爻來處。渾沌包中天地。謝東家、從頭指示。便和那、八八機關，並將匙鑰分付。行年數、六十四。把一年一卦，恰好相擬。妙道生生，既濟還存未濟。身原河圖比似。每演九後，重從一始。待人間、甲子何其，剩書亥字為戲。
水調歌頭
作者：程大昌（宋）

坐上羽觴釂，水際洧衣褰。適茲勝賞，風輕雲薄有情天。不用船舷悲唱，真俯闌干小海，樂事可忘年。莫向歌珠裡，卻嘆鬢霜鮮。送朝潮，迎夕汐，思茫然。知他禊飲，此地過了幾千千。既有相催春夏，自解轉成今古，誰後更誰前。堪笑興懷客，不似詠歸川。
水調歌頭
作者：程大昌（宋）

紅樹迎風舞，彷佛采衣褰。雲容應為，虞侍分付（下缺）。
漢宮春
作者：曹冠（宋）

一品天香。似蕊真仙質，宮額新妝。先春為傳資訊，壓盡群芳。化工著意，賦陽和、欺雪凌霜。應自負，孤標介潔，歲寒獨友松篁。因念廣平曾賦，愛浮香朧月，疏影橫窗。真堪玉堂對賞，瓊苑依光。江城塞管，任龍吟、吹徹何妨。君看取，和羹事在，收功不負東皇。
鳳棲梧・蝶戀花
作者：曹冠（宋）

魏紫姚黃凝曉露。國豔天然，造物偏鍾賦。獨佔風光三月暮。聲名都壓花無數。蜂蝶尋香隨杖屨。睍睆鶯聲，似勸遊人住。把酒留春春莫去。玉堂元是常春處。
鳳棲梧・蝶戀花
作者：曹冠（宋）

桂棹悠悠分浪穩。煙幕層巒，綠水連天遠。贏得錦襄詩句滿。興來豪飲揮金碗。飛絮撩人花照眼。天闊風微，燕外晴絲卷。翠竹誰家門可款。艤舟閒上斜陽岸。
鳳棲梧・蝶戀花
作者：曹冠（宋）

昨夜西疇新足雨。玉露金飆，著意鏖殘暑。畫閣登臨凝望處。餘霞晚照明煙浦。閒是閒非知幾許。物換星移，風景都如故。耳聽是非縈意緒。爭如揮麈談千古。
鳳棲梧・蝶戀花
作者：曹冠（宋）

桃杏爭妍韶景媚。雨霽煙輕，山色挼藍翠。綠竹青松依澗水。了無一點塵埃氣。忙裡偷閒真得計。乘興攜壺，文飲欣同志。對景揮毫聊寓意。賞花對月拚深醉。
夏初臨
作者：曹冠（宋）

琴拂虞薰，月裁班扇，麥秋槐夏清和。筍變琅玕，絳榴細蹙香羅。綠雲初展圓荷。見金鱗、戲躍清波。山丹舒豔，葵花映日，萱草成窠。浮雲富貴，出處無心，好天風月，如意偏多。功名事業，壯懷岜肯蹉跎。待擁雕戈。洗胡塵、須挽天河。醉揮毫，知音為我，發興高歌。
夏初臨
作者：曹冠（宋）

水榭風臺，竹軒梅徑，雙溪新創名園。極目遐觀，碧嶺斂散瑤煙。柳塘風皺清漣。爛紅雲、花島爭妍。豔妝佳麗，相攜笑歌，學弄鞦韆。遨頭多暇，命友尋芳，賞心行樂，物態熙然。偎香拾翠，雅宜飛蓋聯翩。滿勸金船。任玉山、頻醉花前。且留連，賞月畫闌，擬鬥嬋娟。
夏初臨
作者：曹冠（宋）

翠入煙嵐，綠鋪槐幄，薰風初扇微和。茂樾扶疏，絳榴花映庭柯。瀑泉飛下層坡。間新篁、夾逕青莎。良辰佳景，登臨雋遊，清興何多。流觴高會，不減蘭亭，感懷書事，聊寄吟哦。升沈變化，任它造物如何。躡磴攀蘿。上衝霄、滿飲高歌。醉還醒，重宴畫樓，賞玩金波。
風入松
作者：曹冠（宋）

瑤煙斂散媚晴空。雲淡奇峰。澄江金斗平波面，扁舟載、蓑笠漁翁。彷彿輞川圖上，依稀苕霅溪中。舂鋤掠水浪花重。飛傍蘆叢。綺霞斜映徵鴻影，供吟毫、佳景無窮。頓起騎鯨遊興，泠然欲御清風。
霜天曉角
作者：曹冠（宋）

小雨濛濛。輕煙舞曳風。林椒高低疏密，依淺瀨、媚遙峰。浴鷺水溶溶。晴霞映晚紅。擬向玉堂舉似，摹寫入、畫圖中。
霜天曉角
作者：曹冠（宋）

浦漵凝煙。誰家女採蓮。手拈荷花微笑，傳雅令、侑清歡。擘葉勸金船。香風襲綺筵。最後殷勤一瓣，分付與、酒中仙。
霜天曉角
作者：曹冠（宋）

水亭清絕。擁翠環林樾。湘簟賓筵乘興，玉壺酒、漾冰雪。寶獸沈煙爇。玉琴聲韻徹。夜永風微煙淡，梧桐影、碎明月。
喜朝天・踏莎行
作者：曹冠（宋）

繡水雕欄，綺霞邃宇。薰風颯至清無暑。花間休唱遏雲歌，枝頭且聽嬌鶯語。景物撩人，悠然得句。深杯戲把紋楸賭。胸中邱壑自生涼，何須泉石尋佳趣。
喜朝天・踏莎行
作者：曹冠（宋）

翠老紅稀，歌慵笑懶。溟濛煙雨鞦韆院。芹泥帶溼燕雙飛，杜鵑啼訴芳心怨。座客分題，傳觴迭勸。送春惜別情何限。不須惆悵怨春歸，明年春色重妍暖。
浣溪沙
作者：曹冠（宋）

翠帶千條蘸碧流。多情不解系行舟。章臺惜別恨悠悠。溼雨傷春眉黛斂，倚風無力舞腰柔。絲絲煙縷織離愁。
浣溪沙
作者：曹冠（宋）

槐柳風微軒檻涼。芙蕖綠葉映池光。幾多飛蓋擁紅妝。泉試雲龍花乳泛，袖籠寶鼎水沈香。絞楸戲戰賭霞觴。
浣溪沙
作者：曹冠（宋）

雁字鱗差印碧空。淡雲縈縷媚遙峰。悠揚舒捲逐西風。煙鎖綠楊深院靜，花前寓意勸金鍾。鳳簫一曲月明中。
朝中措
作者：曹冠（宋）

春芽北苑小方圭。碾畔玉塵飛。金箸春蔥擊拂，花瓷雪乳珍奇。主人情重，留連佳客，不醉無歸。邀住清風兩腋，重斟上馬金卮。
朝中措
作者：曹冠（宋）

更闌月影轉瑤臺。歌舞下香階。洞府歸雲縹緲，主賓清興徘徊。湯斟崖蜜，香浮瑞露，風味方回。投轄高情無厭，抱琴明日重來。
念奴嬌
作者：曹冠（宋）

蜀川三峽，有高唐奇觀，神仙幽處。巨石巉巖臨積水，波浪轟天聲怒。十二靈峰，雲階月地，中有巫山女。須臾變化，陽臺朝暮雲雨。堪笑楚國懷襄，分當嚴父子，胡然無度。幻夢俱迷，應感逢魑魅，虛言冥遇。仙女恥求媒，況神清直，豈可輕誣汙。逢君之惡，鄙哉宋玉詞賦。
念奴嬌
作者：曹冠（宋）

金飈替暑，覺庭梧湘簟，涼生秋意。玉露宵零仙掌潔，雲卷碧天如水。銀漢波澄，蟾光練靜，依約山橫翠。清商佳景，笑它宋玉憔悴。堪笑利鎖名韁，向蝸牛角上，所爭何事。四者難並人易老，惟有修真得計。榮悴迴圈，功名由命，達觀明深旨。桂花同賞，莫辭通夕歡醉。
念奴嬌
作者：曹冠（宋）

天津仙客，話平蔡、曾把龍鍾調戲。茅舍雲林方隱跡，日日琴樽適意。鵬激天池，扶搖未便，尚斂摩雲翅。經綸萬卷，箇中真負豪氣。喜遇良友知心，登臨酬唱，堪作詞林瑞。況是韶華將近也，待約連宵春醉。對客揮毫，如虹浩飲，爭湧如泉思。同寅他日，誓堅忠義相濟。
念奴嬌
作者：曹冠（宋）

碧天如水，湛銀潢清淺，金波澄澈。疑是姮娥將寶鑑，高掛廣寒宮闕。林葉吟秋，簾櫳如畫，丹桂香風發。年年今夕，庾樓此興清絕。因念重摺高枝，壯心猶鬱，已覺生華髮。好向林泉招隱處，時講清遊真率。乘興歌歡，熙然朝野，何日非佳節。百杯千首，醉吟長對風月。
西江月
作者：曹冠（宋）

仙掌初零玉露，清商乍肅金飈。迴環高閣桂香飄。元自廣寒移到。絳蠟銀蟾輝映，綸巾鶴氅逍遙。賞心樂事醉良宵。贏取開懷吟嘯。
西江月
作者：曹冠（宋）

秋霽姮娥二八，寒光逼散浮雲。小山叢桂吐清芬。猶帶蟾宮風韻。因念兩登仙籍，恩沾雨露方新。汝今妙歲已能文。早折高枝榮奮。
西江月
作者：曹冠（宋）

一派彎溪曲港，兩山松幹檉蘿。尋幽乘興泛煙波。時見白鷗飛過。炫日浪紋金影，連雲岸草青莎。陶然一醉養天和。解意歌鶯勸我。
水調歌頭
作者：曹冠（宋）

我本方壺客，飄逸離凡塵。胸中萬卷，談笑揮翰墨通神。不慕巢由隱跡，不羨皋夔功業，出處兩無心。坦蕩靈臺淨，廛隱勝雲林。念生平，喜曠達，事幽尋。登臨舒嘯，惟有風月是知音。雅愛金華仙洞，一派蒼崖飛瀑，四序景常新。遐想赤松子，來為醒沖襟。
水調歌頭
作者：曹冠（宋）

造物巧鍾賦，新臘報花期。江梅清瘦，只是潔白逞芳姿。我欲超群絕類，故學仙家繁杏，穠豔映橫枝。朱粉膩香臉，酒暈著冰肌。玉堂裡，山驛畔，最希奇。誰將絳蠟籠玉，香雪染胭脂。好向歌臺舞榭，鬥取紅妝嬌面，偎倚韻偏宜。羌管莫吹動，風月正相知。
水調歌頭
作者：曹冠（宋）

遊燕賞潭洞，舒嘯對雲峰。瀑泉飛下銀漢，一水淨涵空。前度劉郎詩句，祗詠丹青摹寫，佳境未親逢。爭似我吟賞，攜酒屢從容。濯塵纓，揮羽扇，快薰風。因思往古遊者，清興與今同。泉石因人輕重，峴首名傳千古，登覽賴羊公。陵谷有遷變，勳烈耀無窮。
鷓鴣天
作者：曹冠（宋）

我昔蓬萊侍列仙。夢遊方悟絆塵緣。青春放浪迷詩酒，黃卷優遊對聖賢。嘲水石，詠雲煙。乘風欲往思泠然。要知昨夜方壺景，只在芸齋杖屨前。
好事近
作者：曹冠（宋）

蟾苑桂飄香，雅稱姮娥珍惜。吹下一叢仙種，伴秋光岑寂。金風玉露嫩涼天，造化有訊息。醉賞綠雲金粟，媚枝頭月色。
好事近
作者：曹冠（宋）

商素肅金飈，吹帽又逢佳節。乘興登臨舒嘯，玩雲林清絕。高歌橫劍志平戎，酒量與天闊。更待醉歸開宴，賞東籬明月。
好事近
作者：曹冠（宋）

良月戒微寒，清夜祥煙馥郁。來報天庭喜事，現燈花金粟。芝書奎畫下層霄，宣召想來促。它日玉堂揮翰，賜金蓮花燭。
蘭陵王
作者：曹冠（宋）

晚雲碧。松巘飛泉翠滴。雙魚畔、疑是永和，曲水流觴舊風物。波光映山色。時見輕鷗出沒。壺天邃，修竹翠陰，虛籟吟風更幽寂。登臨興何極。上煙際危亭，彩筆題石。山中猿鶴應相識。對遠景舒嘯，壯懷豪逸。劉郎何在玩石刻。感往事陳跡。還憶。少年日。帥旗鼓文場，軒冕京國。如今老大機心息。有陶令秫酒，謝公山屐。閒來潭洞，醉皓月，弄橫笛。
宴桃源・如夢令
作者：曹冠（宋）

西湖避暑棹扁舟。忘機狎白鷗。荷香十里供瀛洲。山光翠欲流。歌浩浩，思悠悠。詩成興未休。清風明月解相留。琴聲萬籟幽。
宴桃源・如夢令
作者：曹冠（宋）

廉纖小雨養花天。池光映遠山。蕙蘭風暖正暄妍。歸梁燕翼偏。芳草碧，綠波漣。良辰近禁菸。酒酣午枕興怡然。鶯聲驚夢仙。
惜芳菲・惜分飛
作者：曹冠（宋）

寓意登臨詩與酒。豪氣直衝牛鬥。揮翰風雷吼。我生嗟在東坡後。流水高山琴靜奏。莫笑知音未偶。天意君知否。窮通在道吾何有。
江神子・江城子
作者：曹冠（宋）

雨餘乾鵲報新晴。曉風清。聽鶯聲。飛蓋南園，遊賞賦閒情。麥壠黃雲堆萬頃，收刈處，有人耕。淙琤漱玉澗泉鳴。翠峰橫。碧雲凝。罨畫園林，縑素寫難成。盧橘楊梅時正熟，隨處賞，飲班荊。
驀山溪
作者：曹冠（宋）

年年九日，萸菊登高宴。今歲旅新豐，聽徵雁、吟蛩幽怨。行行遊賞，邂逅得詩人，呼斗酒，發清吟，豪氣凌霄漢。窮通默定，志士那興嘆。寓意醉鄉遊，且贏得、開懷蕭散。功名外物，何必累沖襟，煉丹井，叱羊山，尋個修真伴。
驀山溪
作者：曹冠（宋）

鑑湖千頃，四序風光好。撥棹皺漣漪，極目處、青山繚繞。微茫煙靄，鷗鷺點菰蒲，雲帆過，釣舟橫，俱被勞生擾。知章請賜，獨佔心何小。風月本無私，同眾樂、寧論多少。浮家泛宅，它日效陶朱，烹鱸鱖，酌松醪，吟筆千篇掃。
驀山溪
作者：曹冠（宋）

深秋澄霽，煙淡霜天曉。翠峴峻摩穹，有碧澗、清溪繚繞。鳴弦多暇，乘興約登臨，聽水樂，玩豐碑，遐想東坡老。當年叔子，何事傷懷抱。名與此山俱，嘆無聞、真成可笑。吾儕勳業，要使列雲臺，擒頡利，斬樓蘭，混一車書道。
驀山溪
作者：曹冠（宋）

潮生潮落，千古長如許。吳越舊爭衡，覽遺蹟、英雄何處。胥神忠憤，賈勇助鯨波，湍砥柱，駕鰲峰，萬騎轟鼉鼓。連天雪浪，直上銀河去。擊楫誓中流，劍衝星、醉酣起舞。丈夫志業，當使列雲臺，擒頡利，斬樓蘭，雪恥殲狂虜。
驀山溪
作者：曹冠（宋）

佳辰洊九，吹帽霜風峭。畫閣勢崔嵬，遍危闌、翠峰繚繞。茂林修竹，別是小壺天，煙靄淡，夕陽明，隱映溪光渺。匣琴流水，休恨知音少。長嘯對西風，覺志氣、凌雲縹緲。傳杯興逸，高會繼龍山，簪嫩菊，插紅萸，相對年年好。
東坡引
作者：曹冠（宋）

涼飈生玉宇。黃花曉凝露。汀蘋岸蓼秋將暮。登高開宴俎。傳杯興逸，分詠得句。思戲馬、長懷古。東籬候酒人何處。芳尊須送與。
水龍吟
作者：曹冠（宋）

自來百卉千葩，算多有、異芬清絕。此花獨賦，天然標緻，於中超越。月臉妝勻，碧瓊枝瘦，真仙風骨。向嚴寒雪裡，千林凍損，鍾和氣、先春發。信是芳姿高潔。肯趨陪、遊蜂戲蝶。玉堂靜處，竹梢斜亞，凝煙媚月。一任嚴城上，單于奏、角聲悽切。待芳心結實，和羹鼎鼐，收功須別。
滿江紅
作者：曹冠（宋）

味道韜光，伴耕釣、城南澗曲。吾不羨、煉丹金井，訪仙王屋。清潔無瑕通隱顯，滿堂豈肯貪金玉。向北窗、高臥水風涼，槐陰綠。閒自賞，東籬菊。偏喜種，幽居竹。信巍然良貴，有榮無辱。外物隨緣姑泛應，無心仕止常知足。喜聖時、協氣屢豐年，西疇熟。
滿江紅
作者：曹冠（宋）

日暖煙輕，竹梢映、花陰凌亂。微風皺、池光青碧，綠楊垂岸。豔杏牆頭紅粉媚，幽蘭砌下飄香暖。稱邀賓、明日去尋芳，頻歡宴。光景速，渾如箭。醉夢裡，春強半。且花前莫厭，玉杯頻勸。一枕遊仙方警悟，浮名自笑猶縈絆。醉揮毫、付與雪兒歌，嬌鶯囀。
桂飄香
作者：曹冠（宋）

律應清商，嫩涼生、金風乍飄林葉。玉兔騰精，光浸樓臺，宛似廣寒宮闕。遠山橫翠煙霏斂，鵲枝繞、蛩聲悽切。氣蕭爽，一年好處，桂花時節。香壓群芳妙絕。記蟾窟高枝，兩曾攀折。思報君親，何事壯懷猶鬱。傳巖莘野時方隱，心先定、經綸施設。賞花醉，持杯更邀皓月。
喜遷鶯
作者：曹冠（宋）

豔陽時序。向祓禊芳辰，登臨仙府。碧水澄虛，修篁聳翠，夾徑蕙蘭香吐。春晚巧鶯聲碎，風捲飛紅無數。凝望處，見桑村麥隴，竹溪煙浦。歡聚。須通道，遊宦東西，易得成離阻。北海開尊，東山乘興，四樂偷閒贏取。棋戰新來常勝，詩瘦只因吟苦。心湛靜，笑白雲多事，等閒為雨。
八六子
作者：曹冠（宋）

晚秋時。碧天澄爽，云何宋玉興悲。對美景良辰樂事，採萸簪菊登臨，共上翠微。堪嗟烏兔如飛。秉燭歡遊須屢，傳杯到手休辭。念戲馬臺存，雋遊安在，且開懷抱，聽歌金縷，從教下客疏狂落帽，也勝齷齪東籬。醉中歸。花陰月影正移。
木蘭花慢
作者：曹冠（宋）

念行藏在道，仕宦豈為謀身。自謗起營蠅，東山高臥，北海開尊。榮枯置之度外，得饒人處，謾也饒人。須信吾躬道義，巍然良貴中存。浮名。蝸角是非蚊。過耳總休論。且嘯傲幽居，清風皓月，光景常新。佩琴行吟勝景，訪林泉、避暑賞煙雲。誰識懷忠畎畝，此心常不忘君。
柳梢青
作者：曹冠（宋）

湖岸千峰。嵌巖隱映，綠竹青松。古寺東西，樓臺上下，煙霧溟濛。波光萬頃溶溶。人面與、荷花共紅。撥棹歸歟，一天明月，十里香風。
哨遍
作者：曹冠（宋）

壬戍孟秋，蘇子夜遊，赤壁舟輕漾。觀水光、彌渺接遙天，月出於東山之上。與客同，清歡扣舷歌詠，開懷飲酒情酣暢。如羽化登仙，乘風獨立，飄然遺世高尚。客吹簫、音韻遠悠揚。怨慕舞潛蛟、動淒涼。自古英雄，孟德周郎。舊蹤可想。噫，水與月兮，逝者如斯曷嘗往。變化如一瞬，盈虛兮、莫消長。自不變而觀，物我無盡，何須感物興悲悵。夫天地之間，物各有主，惟同風月清賞。念江山美景豈可量。吾與子、樂之興徜徉。聽江渚、樵歌漁唱。□侶魚蝦、友麋鹿，舉匏尊相勸，人生堪笑，蜉蝣一夢，且縱扁舟放浪。戲將坡賦度新聲，試寫高懷，自娛閒曠。
小重山
作者：曹冠（宋）

風颭池荷雨蓋翻。明珠千萬顆，碎仍圓。龜魚浮戲皺清漣。翠光映，垂柳冪瑤煙。幽興寓薰弦。俗塵飛不到，小壺天。身閒無事自超然。拚酩酊，一枕夢遊仙。
滿庭芳
作者：曹冠（宋）

榴豔噴紅，槐陰凝綠，薰風初扇微涼。新荷舒蓋，翠色映波光。時見金鱗戲躍，聽鶯聲、巧囀垂楊。誰知我，身閒無累，對景自襄羊。南堂。清晝永，瑤琴橫膝，芸帙披香。負氣衝牛斗，操凜冰霜。吟筆通神掣電，乘高興、鯨吸飛觴。情何憾，君親未報，功業志難忘。
卜算子
作者：曹冠（宋）

午枕夢遊仙，身到蓬萊境。何事鶯聲囀綠楊，剛把人驚醒。乘興對琴尊，寄傲吟光景。繞舍清陰映遠岑，香篆槐堂靜。
粉蝶兒
作者：曹冠（宋）

繞舍清陰，還是暮春天氣。遍蒼苔、亂紅堆砌。問留春不住，春怎知人意。最關情，雲杪杜鵑聲碎。休怨春歸，四時有花堪醉。漸紅蓮、豔妝依水。次芙蓉巖桂，與菊英梅蕊。稱開尊，日日殢香偎翠。
臨江仙
作者：曹冠（宋）

三洞煙霞多勝致，壺中別有登臨。白鷗飛處晚雲深。群峰羅戶牖，空翠入衣襟。分得雙溪樓上景，四時佳趣供吟。浩歌鯨飲酒頻斟。鶯花休恨別，風月是知音。
浪淘沙
作者：曹冠（宋）

清介百無求。民瘼懷憂。席珍藏器效前修。自負平戎經國略，壯氣橫秋。二紀嘆淹留。尋壑經丘。醉吟適意且遨遊。致主丹心猶未老，天意知不。
定風波
作者：曹冠（宋）

萬個琅玕篩日影，兩堤楊柳蘸漣漪。鳴鳥一聲林愈靜。吟興。未曾移步已成詩。旋汲清湘烹建茗，時尋野果勸金卮。況有良朋談妙理。適意。此歡莫遣俗人知。
青玉案
作者：曹冠（宋）

煙村茂樾灣溪畔。似遠景、摹輕練。細草平沙騎款段。漁翁欸乃，卻驚鷗鷺，飛起澄波面。班荊對飲垂楊岸。枝上鶯歌如解勸。山映斜陽霞綺散。醉吟乘興，錦囊詩滿，愛月歸來晚。
使牛子
作者：曹冠（宋）

晚天雨霽橫雌霓。簾卷一軒月色。紋簟坐苔茵，乘興高歌飲瓊液。翠瓜冷浸冰壺碧。茶罷風生兩腋。四座沸歡聲，喜我投壺全中的。
望海潮
作者：曹冠（宋）

會稽藩鎮，舟車都會，槐庭燕寢凝香。禹穴舊蹤，蘭亭勝致，千巖萬壑生光。輿頌美龔黃。慶慈闈戲彩，眉壽而康。寓興西園，月臺風榭賞群芳。
玉蝴蝶
作者：葛郯（宋）

憶昨苕溪，慣弄五亭月笛，四水煙蓑。何事毗檀門外，馬駐長坡。野花中、亂紅杳靄，小橋外、疊翠嵯峨。且顏酡。但存長袖，舞倒婆娑。云何。主盟惠政，春行五馬，月皎千波。贏得賓僚，聽隔牆、無事高歌。帳煙寒、瑞麟影墜，簾霧細、寶鴨香多。試蹉跎。一枰落日，又送焦柯。
念奴嬌
作者：葛郯（宋）

馮夷微怒，被鮫人水府，織成綃縠。何處飛來雙白鷺，點破一溪寒玉。岸柳煙迷，海棠酒困，贏得春眠足。憑欄搔首，為誰消遣愁目。遙想居士床頭，竹渠新雨，溜甕中春醁。不惜千鍾為客壽，倒臥南山新綠。晚月催歸，春風留住，費盡紗籠燭。恍疑仙洞，夢遊天柱林屋。
念奴嬌
作者：葛郯（宋）

陽關西路，看垂陽客舍，嫩浮波縠。寶馬嘶風人漸遠，隱隱歌聲戛玉。踏遍春山，歸來高臥，笑濯滄浪足。孤鴻天際，斷霞搖曳心目。香露飛入壺中，仙家九醞，釀百家醽醁。一朵巫陽休悵望，且看家山眉綠。歌罷風生，舞餘花顫，鳳髓飄紅燭。瑤臺月冷，夜歸鬥掛銀屋。
洞仙歌
作者：葛郯（宋）

璚樓十二，無限神仙侶。紫紱丹麾綵鸞馭。步虛聲杳靄，碧落天高，微雲淡，點破瑤階白露。暗香來水閣，冰簟紗廚，一枕風輕自無暑。更上水精簾，鬥掛闌干，銀河淺、天孫將渡。終不如、歸去在苕川，看千頃菰蒲，亂鳴秋雨。
洞仙歌
作者：葛郯（宋）

藐姑仙子，天外誰為侶。八極浮游氣為馭。看朝餐沆瀣，暮飲醍醐，瑤臺冷，吹落九天風露。翠空雲幕淨，寶鑑無塵，碧樹秋來暗消暑。殘夜水明樓，影落寒溪，行人起、沙頭喚渡。任角聲、吹落小梅花，夢不到漁翁，一蓑煙雨。
滿庭霜・滿庭芳
作者：葛郯（宋）

紅葉飛時，青山缺處，雲橫秋影斜陽。鳳凰旌節，何事到吾鄉。要見大江東去，寒光靜、水與天長。人爭看，恩袍煥錦，新惹御爐香。滿城，誇盛事，兩邦鼓吹，幾部笙簧。看萬紅千翠，簇擁雲裳。況是重陽近也，萸露紫、菊吐輕黃。休辭醉，明朝一枕，歌韻尚悠揚。
滿庭霜・滿庭芳
作者：葛郯（宋）

歸去來兮，苕溪深處，上有蒼翠千峰。月橋煙墅，家在五湖東。試覓桃花流水，雞犬靜、人跡才通。沙汀晚，一天雲錦，飛下水精宮。兩年，官事少，江梅霧暗，多稼雲豐。把毗壇清夢，盡入詩筒。只欠蘆花夜宿，金溪上、一葦秋風。蓑衣在，不辭重整，來作釣魚翁。
滿庭霜・滿庭芳
作者：葛郯（宋）

歸去來兮，家林不遠，夢魂飛繞煙峰。洞房花木，只在小池東。誰道雲深無路，小橋外、一徑相通。功名小，從教群蟻，鏖戰大槐宮。故人，書夜到，秫田百畝，已兆年豐。把烏程爛醉，不數郫筒。醉後村歌社舞，團圞坐、一笑春風。洪崖伴，定驅鸞鶴，時一訪衰翁。
滿庭霜・滿庭芳
作者：葛郯（宋）

歸去來兮，心空無物，亂山不鬥眉峰。夜禪久坐，窗曉日升東。已絕乘槎忘想，滄溪迥、不與河通。維摩室，從教花雨，飛舞下天空。何人，開宴豆，楚羹蓴嫩，吳膾盤豐。看一聲欸乃，落日收筒。應笑紅塵陌上，津亭暮、十里斜風。從今去，青鞋黃帽，分付紫髯翁。
滿江紅
作者：葛郯（宋）

家住苕西，小池映、青山一曲。翠深裡、猿呼鶴應，短牆低屋。麥影離離翻翠浪，泉聲НН敲寒玉。怪夜來、有蟻出糟床，篘新綠。和月種，南陽菊。饒雲買，淇園竹。任蠻爭觸戰，世間榮辱。兩目未消憑遠恨，一筇費盡登山足。便棹舟、炊火荻花中，鱸魚熟。
滿江紅
作者：葛郯（宋）

卷盡珠簾，楚天迥、闌干幾曲。最好是、瑤臺歸路，月翻銀屋。深院數枰風入座，高樓一噴雲橫玉。看橘林、霜淺未全黃，猶懸綠。悠然意，淵明菊。真如指，國師竹。者是非識破，都無榮辱。不管浮生如蝶夢，從教萬事添蛇足。坐西崑、一笑八千秋，蟠桃熟。
滿江紅
作者：葛郯（宋）

郢客高歌，猶未睹、陽春一曲。多應是、連城有價，閟藏華屋。但使章臺無異意，何妨一見邯鄲玉。料錦囊、隨客泛東溪，凌波綠。難獨唱，籬邊菊。誰與詠，階前竹。想秋光不久，又成虛辱。過雁不知蛩有恨，行夔應笑蚿無足。願為予、落筆走盤珠，爭圓熟。
念奴嬌
作者：葛郯（宋）

年來衰懶，漸無心賞遍，目前佳趣。寂寂牆陰春薺老，不到先生鼎俎。詩卷尋醫，禪林結局，酒入昏田務。山頭雲氣，為誰來往朝暮。猶有筇杖多情，捫蘿踏石，墮半巖花雨。更向葭業搖短艇，驚起飛鴻煙渚。橫玉悽清，焦桐古淡，一笑忘千慮。更闌人靜，此聲今在何處。
念奴嬌
作者：葛郯（宋）

蓬萊一島，臥長煙千柳，西溪幽趣。苜蓿盤中初日上，不把胾臑充俎，和月栽松，饒雲買石，只此為家務。倚楹清嘯，斷霞斜倚天暮。聞道塊磊澆胸，槎丫肝肺，動筆端風雨。壁上瀟湘秋一幀，影落荻花洲渚。暗浦潮生，寒磯雪化，無復風塵慮。此時漁父，短蓑合在何處。
江神子・江城子
作者：葛郯（宋）

亭亭鶴羽戲芝田。看群仙。起青漣。綠蓋紅幢，千乘去朝天。留得瑤姬清夜舞，人與月，鬥嬋娟。憑闌有恨不堪言。倩誰傳。曲聲圓。寫盡清愁，香弄晚風妍。不羨山頭窺井玉，花十丈，藕如船。
江神子・江城子
作者：葛郯（宋）

粼粼白水護青田。想真仙。弄清蓮。十里香風，吹下碧雲天。月在草堂人未寢，松竹暗，水涓涓。夜闌何事悄無言。怨空傳。事難圓。欲借寒光，誰與伴清妍。待得凌波人肯住，呼玉笛，勸金船。
鷓鴣天
作者：葛郯（宋）

千樹家園鎖舊津。誰移數點在孤村。海仙探蕊禽留影，楚客穿花蝶舞魂。橋斷港，水橫門。殘霞零落晚煙昏。只因留住三更月，暗裡香來別是春。
鷓鴣天
作者：葛郯（宋）

萬木家園霧暗津。不須踏影下前村。須知苕霅水雲窟，自有羅浮冰雪魂。橫水館，倚樓門。參旗有約共黃昏。此中有句無人見，誰在樽前領略春。
洞仙歌
作者：葛郯（宋）

風搖丹髻，葉翦西巖樹。歲律崢嶸又如許。看千峰倒影，浮動觥船，紗窗外，萬幅鮫綃鬥舞。五絃彈不盡，碧落天高，隱隱孤鴻向雲度。送斜紅斂盡，催上蟾鉤，金風細，點破瑤階白露。任笛聲、吹殘一簾秋，看人□欄□，暮雲高處。
洞仙歌
作者：葛郯（宋）

櫓聲伊軋，影轉雲間樹。試問扁舟在何許。正溪堂波動，沙渚蘋輕，漁翁醉，隔岸蓑衣對舞。歸來無一事，尊酒相逢，莫把光陰更虛度。看歌雲杳靄，香霧輕盈，銀河轉，笑浥芙蓉曉露。縱西風、黃葉滿庭秋，也不礙凝眸，亂山多處。
洞仙歌
作者：葛郯（宋）

丹青明滅，霜著誰家樹。滿眼風光向誰許。送寒鴉萬點，流水孤村，歸來晚，月影三人夜舞。金英秋已老，蠟綴寒葩，空裡時聞暗香度。任一枝瓶小，數點釵寒，佳人笑，飲盡床頭玉露。看紗窗、紅日上三竿，把蝶影捎空，在花深處。
水調歌頭
作者：葛郯（宋）

年來慣行役，楚尾又吳頭。餐霞吸露，何事佳處輒遲留。雲聽漁舟夜唱，花落牧童橫笛，佔盡五湖秋。胡床興不淺，人在庾公樓。繡簾卷，曲闌暝，翠鬟愁。森羅永珍，與渠詩裡一時收。天設四橋風月，地會三州山水，邀我伴沙鷗。明朝起歸夢，一枕過蘋洲。
水調歌頭
作者：葛郯（宋）

帆腹飽天際，樹發渺雲頭。翠光千頃，為誰來去為誰留。疑是吳宮西子，淡掃修眉一抹，妝罷玉奩秋。中流送行客，卻立望層樓。風色變，堤草亂，浪花愁。跳珠翻墨，轟雷掣電幾時收。應是陽侯薄相，催我胸中錦繡，清唱和鳴鷗。殘霞似相貸，一縷媚汀洲。
水調歌頭
作者：葛郯（宋）

青銅昏水面，烏帽裹山頭。風濤如此，天公作意巧相留。常記垂虹晚渡，臥看菰蒲煙雨，屈指十三秋。恍若華胥夢，無語下西樓。翠翻空，寒入座，不禁愁。五絃彈盡，隱隱天末暮虹收。欲伴漁翁釣艇，欸乃一聲江上，寒碧點輕鷗。無人阻歸興，直欲邁長洲。
蘭陵王
作者：葛郯（宋）

亂煙簇。簾外青山漸肅。蓮房靜。荷蓋半殘，欲放清漣媚溪綠。憑高送遠目。飛起滄洲雁騖。寒窗靜，茶碗未深，一枕胡床畫眠足。閒行問松菊。今□雨誰家，空對銀燭。簫聲忽下瑤臺曲。看鶴舞風動，烏啼雲起，何須舟內怨女哭。抱琴寫幽獨。情觸。會相續。況節近中元，月浪翻屋。長鯨愁曉寒蟾促。要百柁傾□，萬花流玉。山餚倒盡，又空腹，鱠野蔌。
柳梢青
作者：葛郯（宋）

謝家池閣。翠桁香濃，瑣紗窗薄。夜雨燈前，秋風筆下，與誰同樂。主人許我清狂，奈酒量、從來最弱。顛倒冠巾，淋漓衣袂，醒時方覺。
柳梢青
作者：葛郯（宋）

空中雨閣。一段輕陰，翠鋪林薄。橘內仙翁，棋邊公子，共成清樂。主人有井留車，看席上、雲輕柳弱。斗轉簷頭，雞鳴窗外，無人知覺。
朝中措
作者：葛郯（宋）

雙鞬錦領出山西。戎幕護旌旗。橫槊春風百詠，臨淮夜月千卮。風流樽俎，瓊花破豔，紅藥攢枝。賞盡竹西歌吹，珠簾十里香迷。
感皇恩
作者：葛郯（宋）

風雨半摧殘，一園花老。綠遍池塘夜來草。看花何處，莫被此花相惱。世間多少事，邯鄲道。憑遠下臨，暗塵飛繞。數點菸中樹、水村小。斜陽且住，為我花間留照。從教紅滿地，何須掃。
感皇恩
作者：葛郯（宋）

花似鏡中人，不堪衰老。空羨青青岸邊草。多情消瘦，更被無情相惱。近來無限事，憑誰道。胡蝶滿園，叢邊空繞。睡起流鶯過、語聲小。瑣窗危坐，更被玉蟾相照。夜闌梅影瘦，憑誰掃。
太平歡・念奴嬌
作者：姚述堯2（宋）

蕤賓奏律，正太平無事，歡娛時節，翹首簫臺南望處，兩兩壽星明徹。和滿乾坤，春回草木，瑞靄凝金闕。鈞天齊奏，嵩呼隱隱三發。遙想帝裡繁華，慶父堯子舜，賡歌胥悅。黼座傳觴仙仗裡，拜舞兩階英傑。醞解薰風，恩覃湛露，玉陛笙鏞咽。溥天同慶，年年沈醉花月。
滿庭芳
作者：姚述堯2（宋）

酒泛恩波，香凝瑞彩，笙歌鼎沸華堂。簪纓濟濟，拜手祝君王。好是重華盛世，康衢裡、爭頌陶唐。古今少，聖明相繼，交勸萬年觴。昇平，無外事，窮天極地，俱沐恩光。更宮花齊戴，錦繡成行。願捧蟠桃為壽，對瑤宴、一曲山香。堯天近，葵傾心切，相約共梯航。
念奴嬌
作者：姚述堯2（宋）

山城秋早，聽畫角吟風，曉來聲咽。夢斷華胥人乍起，冷浸一天霜月。灝氣參橫，塵埃洗盡，玉管濡冰雪。興來吟詠，靈均誰謂今絕。聞道瀟灑王孫，對黃花清賞，喜延佳客。一坐簪纓譚笑處，全勝東籬山色。酒興雲濃，詩腸雷隱，飲罷須臾設。醉歸凝佇，此懷還與誰說。
念奴嬌
作者：姚述堯2（宋）

霜風初過，正仙吏微吟，詩喉清咽。靜對南山真賞處，秋後一亭花月。翠簇香裀，光搖今勝，玉女肌凝雪。寒城無伴，燦然還自奇絕。況有鳧舄朋來，拼金錢都罄，晚酣留客。應笑陶潛孤負了，多少傲霜餘色。鯨飲方豪，龍飲未已，更著雕胡設。清歡無限，醉歸猶記前說。
念奴嬌
作者：姚述堯2（宋）

山城秋好，正西風淅淅，登高時候。杖倚徘徊凝望處，翠疊萬山如繡。雲繞禾場，熢沈戎馬，田野歡聲湊。琴堂無事，何妨同泛香溜。況有庭下黃花，遍河陽、盡把金錢鋪就。一座簪纓譚笑裡，塵脫風生清晝。飲罷龍山，詩成彭澤，灝氣森星斗。醉歸凝佇，美人時炷金獸。
念奴嬌
作者：姚述堯2（宋）

江山清絕，正簫臺花縣，霜秋時候。尋勝登高環望處，碧瓦參差鋪繡。五岫藏雲，兩溪吞月，古市漁鹽湊。青帘斜揚，家家香泛丹溜。況是東魯風流，看儒冠濟濟，垂天賦就。陶令從容官事了，把菊高吟閒晝。草鞠圜扉，香凝燕寢，豪飲揮金斗。公庭無事，珍祥休問馴獸。
念奴嬌
作者：姚述堯2（宋）

芸堂春早，正芳苞紫萼，籠煙調雨。隱隱朝陽歌宴罷，擁出三千宮女。醉面勻紅，香囊暗惹，鵲尾煙頻炷。廬山佳致，依然都在庭宇。因念一種天香，當年巖谷下，想難儔侶。一旦呈祥都占斷，閬苑瓊林歌舞。瑞彩扶疏，錦籠綽約，蘭蕙應羞妒。明朝勝賞，有誰同唱金縷。
念奴嬌
作者：姚述堯2（宋）

早春時候，佔百花頭上，天香芳馥。寥廓寒分和氣到，知是花神全毓。獨步前林，挽回春色，素節輝冰玉。悠然一笑，便應掃盡粗俗。最愛瀟灑溪頭，孤標凜凜，不與凡華逐。自是玉堂深處客，聊寄疏籬茅屋。已報君王，為調金鼎，直與人間足。更看難老，歲寒長友松竹。
水調歌頭
作者：姚述堯2（宋）

碧落暮雲卷，玉宇靜無塵。寶階露滴仙掌，秋氣正平分。冷浸銀河清澈，光射珠躔明滅，素女擁冰輪。今夕桂華滿，疑是別乾坤。對清影，凌灝氣，沃芳尊。憑高凝望，萬里城闕盡鋪銀。偏照長門離恨，更攬西園詩思，何處不關情。此景年年好，莫惜醉歸頻。
水調歌頭
作者：姚述堯2（宋）

三五半圓夜，二七素秋天。銀河耿耿，中渡絳節會星軿。寶鵲喜傳佳信，丹鳳歡迎仙仗，瑞彩映珠躔。此意天長久，不比在人間。多情客，捧香餌，潔賓筵。殷勤拜舞，乞壽乞富乞團圓。宜與人人願足，更看家家歡洽，喜氣滿江山。今夕莫辭醉，後會是來年。
水調歌頭
作者：姚述堯2（宋）

上苑暮春好，煙雨正溟濛。桃蹊冷落無語，嫩綠翳殘紅。好是翠幈乍展，喜見玉英初坼，裁翦費春工。綽約更嬌軟，輕揚萬條風。散清馥，翻素豔，照晴空。佳人羞妒，兢把粉質鬥芳容。無限惱人風味，別有留春情韻，都付酒杯中。極目憑闌久，月影在牆東。
水調歌頭
作者：姚述堯2（宋）

澤國正秋杪，微雨灑江濱。憑高一望，萬里多稼總如雲。芳野壤歌鼎沸，古市歡聲輻湊，盡是泰平人。鈴閣盡無事，桃李滿公門。恨瓜戍，趣徵馭，惜芳辰。高情耿耿，重別中夜沃清尊。不為闌亭感慨，莫作楚狂醉倒，譚笑自生春。明日送行處，忍顧翠眉顰。
洞仙歌
作者：姚述堯2（宋）

金風玉露，正清秋初霽。天上星郎夜遊戲。喜鵲兒、向織女報佳期，停機杼，草草便諧歡會。情深悄無寤，雲雨須臾，剛被雞人早驚起。念歲歲年年，今夕之前，兩下里、千山萬水。到今夕、相逢又蔥蔥，願地久天長，永無拋棄。
南歌子
作者：姚述堯2（宋）

素節秋強半，嘉名久最宜。霜風簌簌下天涯。幸有佳朋、何惜共登危。月窟諸仙子，天宮兩白眉。相逢不醉定無歸。笑問黃花重約、是何時。
南歌子
作者：姚述堯2（宋）

天宇霜風淨，雷封露氣寒。群賢高宴勝龍山。中有仙翁綠鬢、更朱顏。北闕心猶壯，東籬興為闌。年年身健足清歡。後會不妨重約、醉長安。
南歌子
作者：姚述堯2（宋）

人在煙雲裡，山橫碧落旁。望中縹緲是仙鄉。幸有佳朋、何惜醉斜陽。公子傳杯速，騷人練句忙。悠然此興未能忘。似覺庭花、全勝去年黃。
南歌子
作者：姚述堯2（宋）

瑞彩迎朝日，柔枝繞慶雲。誰將仙種下天閽。卻笑葵杯榴火、俗紛紛。色映薔薇水，光浮琥珀尊。美人浴罷近黃昏。總把淡妝濃抹、鬥芳芬。
南歌子
作者：姚述堯2（宋）

咳唾瓊珠璀，精神冰玉寒。不求名利不談玄。明月清風相對、自怡然。瀟灑真仙隱，繁華小洞天。薰風颯颯度虞弦。更擁姬姜何惜、醉華年。
南歌子
作者：姚述堯2（宋）

賓宴親堯日，薰絃動舜風。公餘無事樂年豐。多謝歌姬流盼、更情濃。氣逼雲天外，毫濡雪碗中。百篇斗酒興何窮。卻笑東山無語、醉花叢。
南歌子
作者：姚述堯2（宋）

羅蓋輕翻翠，冰姿巧弄紅。晚來習習度香風。疑是華山仙子、下珠宮。柳外神仙侶，花間錦繡叢。競將玉質比芳容。笑指壺天何惜、醉千鍾。
南歌子
作者：姚述堯2（宋）

金谷貂蟬侶，東山錦繡叢。管絃絲竹醉東風。漫逐流鶯飛舞、亂紅中。清嘗吾人事，詩情我輩鍾。藤蘿欲上更搘筇。笑指壺天煙繞、斗城東。
南歌子
作者：姚述堯2（宋）

誤入紅蓮幕，來依玉樹叢。也將塵跡寄東風。忙裡偷閒同到、此山中。迥野韶華麗，晴嵐秀色鍾。憑高凝望倦扶筇。喜見今年和氣、滿南東。
南歌子
作者：姚述堯2（宋）

雨過雲峰淨，天高水鏡平。望中寸碧遠山橫。瀟灑何郎相對、挹金觥。朱李沈寒碧，新瓜破玉英。浩然譚笑有餘情。醉舞何妨頹玉、倚飛瓊。
臨江仙
作者：姚述堯2（宋）

山縣登高真勝事，滿筵當代英奇。黃花無語笑東籬。龍山真鼠輩，巴嶺漫羈棲。醉後風流情更好，笑談落落珠璣。莫將烏帽任風吹。動容皆是舞，出語總成詩。
臨江仙
作者：姚述堯2（宋）

佳節喜逢長久日，翩翩鳧舄朋來。霜清天宇絕纖埃。遙憐巴嶺月，擬上曲江臺。懷縣從容留客宴，追歡正好傳杯。使君歸騎莫相催。更拼明日醉，未放菊花開。
臨江仙
作者：姚述堯2（宋）

雲度巖扉風振谷，迅雷驚起蛟龍。天威洶洶變晴空。攪翻銀漢水，傾入寶蓮宮。雪浪奔衝凌翠麓。隴頭低掛雙虹。人間熱惱盡消融。此流長不斷，萬折竟朝東。
臨江仙
作者：姚述堯2（宋）

萬石家聲誇第一，清材更美姿容。笑談落落與誰同。煙分丹篆碧，香泛小槽紅。準擬中秋圓月好，暮雲忽翳晴空。共將清致敵西風。舉頭連玉兔，乘興沃金鍾。
臨江仙
作者：姚述堯2（宋）

材刃縱橫森武庫，簫臺舊日梅仙。累陪簪蓋醉花前。吳門歸去後，一別動經年。曾到赤城真隱處，飄飄鳳舉龍蟠。勒回俗駕向長安。好將醫國手，從此活人間。
臨江仙
作者：姚述堯2（宋）

橘綠橙黃秋正好，霜飆洗盡炎威。園林木落望中奇。俊遊方得意，楚客為誰悲。況有風流文字飲，何妨同醉東籬。狂歌猶記少陵詩。地偏初衣襫，山擁更登危。
臨江仙
作者：姚述堯2（宋）

一去吳山三改火，我來兩見寒梅。君今先向斗城回。尊前方重別，徵騎莫相催。堪笑人生如逆旅，明年我亦言歸。羨君平步到天涯。吳儂如有問，為我說歸期。
臨江仙
作者：姚述堯2（宋）

憶昨曾將明使指，軺車踏遍東城。重來遊戲擁雙旌。江山皆故部，英俊盡門生。杖策翩然歸去也，送行滿坐簪纓。尊前雨淚不勝情。曲終人散後，江上數峰青。